
INNLEDNING

Styret i Studentsamskipnaden i Østfold (SiØ) vedtok på sitt styremøte 11.12.2003 strategisk plan for perioden 2004-2008. Strategisk plan blir revidert hvert år. Med utgangspunkt i strategisk plan er det utarbeidet handlingsplan for 2004. Handlingsplan utarbeides hvert år, og inneholder tiltak som skal gjennomføres i året. Handlingsplanen vedtas av styret. Tiltak i handlingsplanen som er økonomisk betinget er tatt inn i budsjettet for 2004. 

1. HOVEDMÅLSETTING

Studentsamskipnaden i Østfold (SiØ) skal i samarbeid med utdanningsinstitusjonene og vertskommunene legge forholdene til rette for et godt studiemiljø. SiØ skal dekke studentenes velferdsbehov ved de enkelte læresteder og yte studentene en utmerket service. SiØ skal være kjent som en solid og seriøs virksomhet.

2. RAMMEBETINGELSER

2.1. LOV OM STUDENTSAMSKIPNADER 

SiØs virksomhet er regulert i henhold til Lov om studentsamskipnader av 28.juni 1996 nr. 54 og forskrifter til denne loven av 12.februar 2001. Disse er eksterne rammebetingelse og kan ikke påvirkes.

2.2. ØKONOMI

SiØ mottar semesteravgift fra alle studenter tilknyttet samskipnaden. Styret bestemmer selv størrelsen på semesteravgiften. Semesteravgiften skal godkjennes av departementet.

SiØ mottar statstilskudd til driften. Statstilskuddet er basert på et pr.capita beløp, et grunnbeløp og et avstandstilskudd. Til sammen utgjør semesteravgift og statstilskudd ca. 13,5% av samskipnadens inntekter. Statstilskuddet utgjør ca. 3,5% og semesteravgiften 9%.
SiØ omfattes av fristasjonsbegrepet. Det vil i dag si at Høgskolen i Østfold (HiØ) stiller egnede lokaler til rådighet for deler av SiØs virksomhet. I tillegg yter høgskolen tilskudd til enkelte av samskipnadens områder. Omfanget av fristasjonsbegrepet er nedfelt i egen samarbeidsavtale mellom høgskolen og samskipnaden.

Når SiØ har et overskudd så føres dette tilbake i virksomheten. Slik kan eksisterende velferdsordninger opprettholdes eller det kan utvikles nye tilbud til studentene. 

SiØ er et eget rettsobjekt med ansvar for egen økonomi og egne forpliktelser. SiØ må arbeide for å styrke sin økonomi etter flere tidligere år med underskudd. 

Tiltak

· SiØ skal i 2004 ha et regnskapsoverskudd på minimum 2% av årlig omsetning.
· SiØ skal ha som mål å forbedre sin likviditetssituasjon, slik at man til enhver tid har økonomisk handlingsrom.
· Dagens kasseoppgjørsrutiner skal effektiviseres.
2.3. STUDENTENE 

Det er høgskolestudentene som utgjør primærgruppen, og SiØs velferdstilbud er tilpasset disse. Den ”nye” studenten er imidlertid ikke lenger en heltidsstudent i alderen 20-25 år. Studentene er i alderen 19-68 år og tar hel- eller deltidsutdanning . Undervisning foregår i høgskolens lokaler, i andre lokaler eller på nettet. Og undervisning gis på dag- eller kveldstid. Videre har noen studenter en fremmedkulturell bakgrunn. Andelen studenter fra Østfold utgjør høsten 2003 ca. 77%. Disse forholdene gjør at velferdstilbudet kontinuerlig må gjennomgås og eventuelt tilpasses bedre de nye studentgruppene. 

2.4. INSTITUSJONENE

Det skal arbeides for å skape gode samarbeidsforhold mellom utdanningsinstitusjonene og SiØ på alle nivåer. 

SiØ ønsker å være representert i de av utdanningsinstitusjonenes råd og utvalg, som skal behandle og utrede saker vedrørende studentenes velferd og helhetlige læringsmiljø. Det skal samarbeides med utdanningsinstitusjonene om informasjon og markedsføring av velferdstilbud. Samskipnaden deltar også aktivt i velkomstarrangement og fadderordninger.

Tiltak

· Samskipnaden skal delta i velkomstarrangement og fadderordning for nye studenter.
3. PERSONALPOLITIKK

SiØ er medlem Studentsamskipnadenes Arbeidsgiverforening (SSAF) .

SiØ skal være en trygg, sikker og hyggelig arbeidsplass for de ansatte. De ansatte skal oppfatte sine arbeidsoppgaver som meningsfulle og gis muligheter for personlig utvikling. Det skal arbeides for å skape et godt fysisk og psykisk arbeidsmiljø. SiØ er tilsluttet Halden Felles Bedriftshelsetjeneste.

De ansatte skal motiveres til å være fleksible i sitt arbeid og til å være positive til endringer i sin hverdag. De ansatte må vise evne og vilje til å omstille seg i forhold til nye krav som stilles til den enkelte. SiØs ansatte skal yte en utmerket service, med fokus på studentene. De ansatte skal ha god kjennskap til alle SiØs virksomhetsområder. 

Tiltak

· En av lederne skal få tilbud om å delta på lederutviklingsprogram i 2004.

· Avtale om inkluderende arbeidsliv følges opp med minst tre tiltak som skal gjennomføres i bedriften i 2004. 

4. VERTSKOMMUNENE 

Vertskommunene har sammen med de tilknyttede utdanningsinstitusjonene og Studentsam-skipnaden i Østfold et ansvar for å gjøre Halden, Fredrikstad og Sarpsborg til et attraktivt sted å studere. Kommunene må delta aktivt i arbeidet med å legge forholdene til rette for studentene. Studentvelferd er av felles interesse og et felles ansvar . 

Tiltak

· Arbeidet med etablering av samarbeidsorgan i alle vertskommuner skal fullføres i 2004.

· Arbeidet med å etablere forpliktende samarbeidsavtaler med alle vertskommunene i forhold til studentboligbygging, barnehageplasser, helsetilbud, kulturtiltak, markedsføring og felles måldokument skal fullføres i 2004.

· Det skal arbeides opp mot fylkeskommunen i forhold til kulturmidler til tiltak for studentene.

5. INFORMASJON OG SAMFUNNSKONTAKT

SiØ skal sørge for god og oppdatert informasjon om velferdstilbudet internt og eksternt. Informasjon skal rettes primært via internett mot følgende grupper:

· nåværende og kommende studenter

· studentsamfunn, studentråd og studentparlament ved de tilknyttede utdannings-institusjoner

· egne ansatte

· tilknyttede utdanningsinstitusjoner





· lokalmiljøet
 

Tiltak

· Ledere og ansatte skal delta aktivt i nasjonalt samarbeid og bidra aktivt inn i dette; boligmøter, samskipnadsmøter, helsekonferanser, ledersamlinger, årsmøter og generalforsamlinger. 

· SiØ skal arbeide aktivt for å skape gode samarbeidsforhold med media i studiebyene, slik at lokalmiljøene blir kjent med studentenes interesser og behov.
6.VIRKSOMHETSOMRÅDER 

6.1. BOLIGER OG BOLIGFORMIDLING

6.1.1. Generelt 

I Østfold er studentandelen som bor hjemme høy. Videre er tilgangen på private hybler god. Dette kan medføre tomgang. Nøye oppfølging i tildelingsperioden er derfor av stor betydning. Med 11 måneders husleiekontrakter faller muligheten til sommerutleie bort. Den siste måneden i året må brukes til vedlikeholdsarbeider. Det er derfor en fordel om flest mulig av studentene også leier hybelen sin i juli måned, for å kompensere for bortfall av inntekt fra ekstern sommerutleie. Tilpasning av botilbudet til nye studentgruppers behov kan være aktuelt. Det skal oppfattes som sosialt, godt og trygt å bo i samskipnadens boliger.  

Tiltak

· Det skal arbeides aktivt for å få flest mulig studenter til å bo i hyblene om sommeren. Ved hjelp av ”sommerpris” er målet å få et belegg på 40% på Bjølstad, 35% på Stadion, 25% på Remmen og 15% i Marcus Thranesgt.17 sommeren 2004.

· Utredningsarbeid om fleksible bomuligheter skal påbegynnes i 2004.

6.1.2. Halden

I Halden eier og driver SiØ 137 hybelenheter. Flertallet av studentene i Halden bor i private boliger. De fleste private boligtilbud formidles gjennom SiØs boligformidling på nett. Det er plass til ytterligere ett hybelhus (ca. 16 hybler) på SiØs tomt på Remmen. Det vil kunne være behov for ytterligere 50 hybler i Halden når avdelingene ved HiØ er samlokalisert. 

6.1.3. Fredrikstad

Med uforandret studenttall anses behovet for studentboliger å være dekket. Med økt studenttall må behovet revurderes, og det skal spesielt legges vekt på behovet for små leiligheter/familieboliger.

6.2. SPISESTEDER

6.2.1. Generelt

Det arbeides med å gi studentene et best mulig serveringstilbud sett i forhold til prisnivå, vareutvalg og åpningstider. De ansatte skal oppfattes som serviceinnstilte og positive. Spisestedene skal minimum gå i balanse totalt sett. Samskipnadens spisesteder har store økonomiske utfordringer, spesielt i Halden hvor man i perioden 2003-2006 er midt inne i en omfattende byggeperiode. Spisestedene vil måtte finne nye kunder og nye retninger å gå for og bedre sin inntjening i framtiden. 

Tiltak

· Samarbeidsavtaler- og innkjøpsavtaler lokalt og nasjonalt skal vurderes. 

· SiØ skal delta i det nasjonale kantinesamarbeidet innen samskipnadssystemet.

6.2.2. Halden

Kantinedriften i Halden har de siste årene slitt med underskudd, og store omlegginger er gjort. 

Både i form av nedlegging av tilbud, reduksjon i bemanning og kostnadsbesparelser for øvrig. I byggeperioden fra 2003-2006 vil man få ytterligere store utfordringer i forhold til driften av kantine på Remmen. I hvilken grad byggevirksomheten vil medføre endringer i kundegrunnlaget er usikkert. Det samme gjelder øvrige belastninger fra byggingen. 

Tiltak

· Serveringstilbudet må i 2004 løpende tilpasses de endringer som skal skje i kundegrunnlag og i bygningsmessige fasiliteter.

· Det skal forsøkes inngått fast avtale om levering til hovedentreprenør på Remmen.

6.2.3. Fredrikstad 

I Fredrikstad må serveringsvirksomheten sees i sammenheng med utviklingen av Værste-området. En vesentlig økning av leveranser til høgskolens kursvirksomhet krever at spisestedenes tilbud må evalueres. Det samlede tilbud skal være best mulig tilpasset alle kundenes behov ut fra de gitte forutsetninger på avdelingen. Med ny gangbro til Værsteområdet, vil konkurransen fra serveringssteder i sentrum bli sterkere. 

Tiltak

· Det skal arbeides med utvikling av serveringstilbudet til kurs, møter og andre arrangement Det skal arrangeres kundebehandlingskurs for alle ansatte i vårsemesteret.

· Det skal arbeides med å forbedre cateringstilbudet til bedrifter på Værste-området.

6.3. STUDENTHUS 

6.3.1. Generelt

SiØ ønsker at studentene i Halden, Fredrikstad og Sarpsborg skal ha sosiale møteplasser i hver sin studieby. Møteplassene kan være i høgskolens lokaler eller egne studenthus stilt til rådighet for studentene. Dette anses som viktig i forhold til å skape et godt, helhetlig læringsmiljø på studiestedet. Studenthusene har som mål å være selvfinansierende. 

6.3.2. Halden

Studenthuset Samfundet i Halden skal være det sosiale og kulturelle knutepunkt for studentene og lokalmiljøet i Halden. Serveringsvirksomheten skal bl.a. sørge for midler til oppgradering og langsiktig vedlikehold på bygningen. Myndigheter og publikum stiller stadig større krav til profesjonell drift av studenthuset. Myndigheter gjennom krav til sikkerhet, kontroll og dokumentasjon, publikum til det tilbud som gis. De ansatte og de frivillige krever også større grad av profesjonalitet fra ledelse og medarbeidere. Dugnadsånden er på vei ut, også i studentmiljøet. Studentene vil velge hva de ønsker å benytte seg av / delta på, og betale for dette. Flerbruk blir dermed nødvendig. Studentene (og SiØ) klarer ikke å opprettholde tilbudet uten inntektene fra andre brukere og andre brukere vil ikke ha et bredt og spennende tilbud uten studentene. Dette er konklusjonen etter flere utredninger om framtiden for studenthuset i Halden. Saken om samarbeid om studenthuset i Halden skal behandles i Halden kommunestyre, og SiØ har bedt om en snarlig avklaring. Tiltakene nedenfor vil avhenge av utfallet av saken. 

Tiltak
· Toalettforhold utbedres. Dette gjelder dametoalett i kroa og dame – og herretoalett i 2.etg.

· Øvingsrom for band i krolokalene bygges inn.

· Vurdere mulighet for etablering av mattilbud i samarbeid med Aetat.

· Utvikling av medarbeidere i form av økt opplæring. Det avholdes brannvernopplæring, bar- og kundebehandlingskurs.

6.3.3. Sarpsborg

Studenthuset «Contacten» har i mange år vært studentenes hus i Sarpsborg. Dette eies av samskipnaden. Driften skal gå i balanse ved at inntektene fra serveringsvirksomheten dekker utgiftene til drift og vedlikehold. De siste årene har aktiviteten og dermed omsetningen vært minimal. Inntektene har ikke kunnet dekke kostnadene på Contacten. Huset har videre behov for store investeringer for å kunne få en akseptabel standard, da lokalene er nedslitt og lite hensiktsmessige. Det bør vurderes andre løsninger for å dekke studentenes behov for sosial møteplass i Sarpsborg. 

Tiltak

· Alternativer til Contacten som sosial møteplass skal vurderes. Minst to alternative løsninger skal presenteres for studentene i Sarpsborg i 2004. 

6.3.4. Fredrikstad

Studentene i Fredrikstad disponerte fram til 1.11.2003 studenthuset Studenten, som eies av Fredirkstad kommune. Etter kontrakttidens utløp ble studentene, samskipnaden og høgskolen enige om å forsøke og skape en sosial møteplass på høgskolens område, fortrinnsvis i høgskolens lokaler i tett samarbeid med SiØ. Som følge av den høye Østfold-andelen blant studentene har det vært problematisk å mobilisere nok studenter til drift og aktiviteter på studenthuset. Høsten 2003 ble kaffebaren på høgskolen holdt åpent to kvelder pr.uke for å gi studentene et bedret tilbud på avdelingen og som tilbud om ny sosial møteplass. Dette som en prøveordning fram til juleferien.

Tiltak

· Det skal i samarbeid med studenter og ansatte ved avdeling for helse- og sosialfag, arbeides for å skape en god sosial møteplass for studentene ved avdelingen.

· Kaffebaren skal holde åpent minst 1 kveld pr. uke fram til sommeren 2004, for å undersøke behovet for kveldsåpent tilbud.

6.4. BARNEHAGETILBUD

Forutsetning for etablering av nye barnehageplasser er at samskipnaden mottar driftstilskudd fra UFD eller andre. Dersom det blir gitt tilskudd til ytterligere studentbarnehageplasser på landsbasis skal SiØ søke om tilskudd til flere plasser i Østfold. Disse skal fortrinnsvis etableres i Halden. 

6.5. BOKHANDELDRIFT

Studentsamskipnaden har etablert Index bokhandel på avdeling for helse-og sosialfag i Fredrikstad med filialer på avdeling for ingeniør- og realfag i Sarpsborg og på avdeling for lærerutdanning på Remmen. SiØ er medlem i Unipa AS, som er studentbokhandlernes felles innkjøpsorganisasjon. SiØ er videre eier av 20 aksjer i Gnist AS, som er studentsamskipnadenes nettbokhandel. Bokbransjen har stått og vil stå foran store utfordringer og endringer i de kommende år. Stikkord her er bransjeavtaler, netthandel, og generell konkurranse fra spesielt de store forlagseide kjedene. Det vil være viktig å arbeide aktivt for å få kunder fra lokale fagmiljøer relatert til høgskolens avdelinger i tillegg til studentgruppene. 

Etter at perioden med oppstart av nye butikker er over, skal det nå satses mer på å gi de ansatte relevant opplæring. 

Tiltak
· Det skal arbeides aktivt med å gjøre Index mer kjent innen de fagmiljøene som betjenes og med å skaffe Index nye kundegrupper i eksterne fagmiljøer relatert til høgskolens avdelinger.

· De ansatte skal gis oppdatering / opplæring i bokhandelens it-program.
6.6. HELSE- OG RÅDGIVNINGSTJENESTER 

6.6.1. StudentRådgivningen                 

StudentRådgivningen drives av SiØ med 50% økonomisk tilskudd fra Høgskolen. StudentRådgivningen er et lavterskeltilbud til studentene og inngår som en viktig del av det helhetlige læringsmiljøet ved Høgskolen i Østfold. Tjenesten skal jevnlig evalueres og nye tilbud skal vurderes. 

Tiltak

· StudentRådgivningen skal delta aktivt i det videre arbeidet med utredning og utforming av et karriereveiledningstilbud for studentene ved Høgskolen i Østfold.

6.6.2. Helsestøtteordninger

SiØ har helsestøtteordninger, som går ut på at studentene får refundert sine utgifter ved lege-, fysikalsk- og kiropraktorbehandling. Det finnes også støtteordning for ulykkesrammede studenter. Ordningene administreres av StudentRådgivningen i samarbeid med SiØs administrasjon.

Tiltak

· Retningslinjer for og administrasjon av helsestøtteordningene evalueres før 1.7.2004.

6.7. ANDRE VELFERDSTILTAK
Andre velferdstiltak for studentene er utleie av studenthytter, kulturstøtte til student-samfunnene, formidling av forsikringstjenester, m.m. Disse tiltakene evalueres fortløpende. Videre legges det til rette for nye velferdstiltak. Dersom det oppstår behov for etablering av nye tiltak som følge av endringer i studentenes behov, så skal det legges til rette for dette. Studentenes behov kan endre seg som følge av nye studieformer, nye studier, økt studentutveksling, m.v.

Det finnes ikke noe organisert idrettstilbud i regi av SiØ til studentene ved høgskolens avdelinger i dag. Studentsamfunnene gir økonomisk støtte av kulturmidlene fra SiØ til idrettsgrupper/-lag der slike er etablert . Det er viktig at studentene har tilbud om idrettsaktiviteter i sin studietid. Det skal vurderes om det skal etableres idrettstilbud i regi av SiØ.

Delmål

· Idrettstilbud til studenter i regi av SiØ vurderes.

· Nye studentgrupper kan ha behov for nye ordninger/tilpasning av eksisterende ordninger. Eksisterende velferdstilbud skal årlig evalueres og eventuelle forslag til endringer vurderes.

· Det skal spesielt vurderes velferdstilbud på dagtid i studiemiljøene, som supplement eller alternativ til nåværende velferdsordninger. 

